Z A P I S N I K
                                  38. sjednice Vijeća Mjesnog odbora Mlinovi,
održane 22. srpnja 2024.
u MO Mlinovi, Jahorinska 5,
s početkom u 18.00 sati  

Nazočni  članovi Vijeća:
Sendi Numan, predsjednik Vijeća
Silva Vresk, potpredsjednica Vijeća
Marko Erdeljac, član Vijeća
Gordan Vergles, član Vijeća
Zlatko Domljan, član Vijeća

Sjednicu vodi Sendi Numan, predsjednik Vijeća
Zapisnik – Silva Vresk, potpredsjednica Vijeća
 
             Predsjednik Vijeća konstatira da je na sjednici prisutno 5 od 5 članova Vijeća.
             
             Potpredsjednica Vijeća snima sjednicu o čemu su svi nazočni obaviješteni. 
             Predsjednik Vijeća daje na glasanje zapisnik sa 37. sjednice koji je jednoglasno usvojen.
             Predsjednik Vijeća daje na glasanje dnevni red 38. sjednice koji je jednoglasno usvojen.
             Vezano uz poziv i zahtjev VMO Mlinovi da na sjednicu dođu predstavnici Ministarstva unutarnjih poslova, policijske uprave zagrebačke, I. policijske postaje zbog problema učestalih okupljanja ispred zgrade mjesne samouprave (u noćnim satima) i onečišćenja (staklene i plastične i staklene flaše, opušci, razbijeno staklo i sl.) od strane nepoznatih počinitelja kako bi dogovorili pojačanu ophodnju navedene lokacije u Mlinovima i raspravili o pitanju nadzora promet na sjednici su prisutni predstavnik policijske uprave zagrebačke, I. policijske postaje (Centar) i predstavnik I. postaje prometne policije (Heinzelova). Prisutan je i g. Goran Rogić iz Gradske četvrti Podsljeme vezano uz problematiku Snježničkih stuba.

DNEVNI RED


1. Prijedlog prioriteta za 2025. godinu – donošenje zaključka
2. Tekuća problematika
3. Pitanja, prijedlozi i obavijesti


             Na sjednicu je došla stanovnica Bitorajske ulice koja je upozorila na problem  sigurnost u Mlinovima te napomenula da je već prije više godina traženo postavljanje kamera za nadzor javnih površina koje bi nadzirale preventivno. Također smatra da je veliki problem i  pitanju prometne sigurnosti jer se ne poštuju prometni propisi. Predstavnik policijske uprave zagrebačke, 1. policijske postaje komentirao je da je nadziranje javnih površina u nadležnosti Grada a ne policije te da Grad odlučuje da li će se i na kojim lokacijama postaviti kamere. Što se tiče prometne sigurnosti napomenuo je da je problem nedovoljnog broja patrola i da jedna patrola pokriva područje Mlinova, Šestina, Pantovčaka, Gornjeg prekrižja i Donjeg prekrižja. 

             Predsjednik Vijeća se zahvalio na dolasku predstavnicima iz policijske uprave zagrebačke, 1. policijske postaje i 1. postaje prometne policije te im pojasnio razloge poziva na današnju sjednicu VMO Mlinovi. 
1) Glavni razlog je zamolba za nadzor brzine u ulici Mlinovi (posebno u samom centru) jer se unatoč semafora i ležećih policajaca i dalje događaju prometne nesreće. 
2) Zamolba da u večernjim satima prođe policijska patrola ispred zgrade mjesne samouprave u Jahorinskoj ulici budući da već duže vrijeme postoji problem okupljanja mladih na navedenoj lokaciji, glasni su, rade nered i ostavljaju smeće, šaraju po zgradi mjesne samouprave i oštećuju klupe ispred zgrade mjesne uprave. Okolni stanovnici se bune jer u večernjim satima, posebno vikendom ne poštuje se kućni red. Na isto je VMO ukazivalo više puta ali se problem nije riješio. Isti je problem i na lokaciji parkića u Jahorinskoj ulici uz potok pa se moli da policijska patrola obiđe i ovu navedenu lokaciju.
3) Zamolba da na lokaciju na kraju Jahorinske ulice koji puta dođe policijska patrola i kontrolira poštivanje smjera prometa i poštivanje ograničenja brzine u zoni usporenog prometa. Naime, nedavno je promijenjen smjer u dijelu Alanskih stuba koje izlaze na Jahorinsku ulicu koje vozači ne poštuju.
4) Zamolba da barem jednom mjesečno policijska patrola stoji u centru Mlinova kako bi se postigla dodatna pažnja na poštivanje prometnih znakova, prije svega ograničenja brzine koje se ne poštuje a na koje je više puta upozoravano te je zatražena pomoć policije.

            Predstavnik policijske uprave zagrebačke, 1. policijske postaje komentirao je da će vezano za problem okupljanja oko zgrade mjesne samouprave zatražiti da policijska patrola povremeno obiđe navedenu lokaciju.

             Postavljeno je i pitanje kako riješiti problem nepropisnog parkiranja kod restorana Okrugljak koje je posebno aktualno tijekom vikenda i perioda krizmi i prvih pričesti. Dobiven je odgovor da se treba pozvati komunalni redar ili zvati na broj telefona 192 i prijaviti nepropisno parkiranje, a postoji i policijska aplikacija vezano za prijavu nepropisnog parkiranja.

             Vezano uz problematiku Snježničkih stuba g Goran Rogić iz Gradske četvrti Podsljeme izvijestio je da je kontaktirao gđu iz nadležne službe Grada koja radi na izdavanju dozvola koja se nije željela odazvati pozivu na sjednicu VMO, a kolege iz Grada iz Vukovarske ulice koji su vodili/vode predmet su na godišnjem. Prema informacijama kojim raspolaže još nije odabran projektant za završni dio sanacije i rekonstrukcije Snježničkih stuba. Konačno su se složili da taj projektant preuzme projekt vode i kanalizacije, dovrši sanaciju stuba jer gđa koja izdaje dozvole nije istu htjela izdati bez da taj projekt uključuje i fizičku sanaciju stuba. Projektant koji je radio vodu i kanalizaciju se ne bavi projektiranjem niskogradnje pa je rekao da taj dio posla treba netko drugi obaviti koji se time bavi. Vijećnik 	Zlatko Domljan komentirao je da te iste informacije sluša već dvije godine. G. Goran Rogić dodaje da se čekalo pola godine da Megaured Grada da projektni zadatak nakon čega je poslano nadležnom uredu i sada se čeka javna nabava. 
 
1) Prijedlog prioriteta za 2025. godinu – donošenje zaključka

Nakon provedene rasprave VMO Mlinovi jednoglasno donosi zaključak kojim se usvajaju slijedeći prijedlozi prioriteta za 2025. godinu:
1) Izgradnja dječjeg i sportskog igrališta na lokaciji Mlinovi 2
2) Rekonstrukcija dječjeg igrališta na lokaciji Mlinovi 79 (postavljanje novih elemenata, uređenje)
3) Izgradnja spomenika poginulim i nestalim braniteljima Domovinskog rata sa područja Mlinova
4) Asfalterski program – Bitorajska ulica (ovisno o procesu rekonstrukcije ulice i odluci samih stanovnika) ili centar Mlinova prema Šestinama
5) Snježničke stube – sanacija i rekonstrukcija. 

               VMO Mlinovi zamolilo je g. Gorana Rogića da pripremi kronologiju aktivnosti i postupanja u vezi:
1) rješavanja problematike sanacije i rekonstrukcije Snježničkih stuba i odgovore gradskih službi
2) izgradnje spomenika poginulim i nestalim braniteljima Domovinskog rata sa područja Mlinova.

              VMO Mlinovi traži povratnu informaciju u vezi projektnog zadatka koji je zatražen od Ureda za branitelje u varijanti vukovarske golubice ili nekog drugog idejnog rješenja. Predlaže se zatražiti Gradski ured za branitelje da naprave projektni zadatak i raspišu javni natječaj za spomenik poginulim i nestalim braniteljima Domovinskog rata sa područja Mlinova u što kraćem mogućem roku te da prime na sastanak predsjednika Vijeća MO Mlinovi.


2) Tekuća problematika
            
              Predsjednik Vijeća izvještava o tekućoj problematici od posljednje sjednice:
Kontaktiranje Ministarstva unutarnjih poslova u nekoliko navrata, intervencija rezanja grana u Bitorajskoj ulici, pisani zahtjev za zamjenu iskrivljenih prometnih stupića kod dućana Spar, zahtjev za košnju trave upućen Zrinjevcu, pritužba stanovnika da u Durmitorskoj ulici nije odvezen komunalni otpad, pismo stanovnika Razgleda (traži promjenu smjera dijela Alanskih stuba na Jahorinsku ulicu i micanje postavljenih prometnih znakova zabrane parkiranja u ulici Razgled, kod ambulante u Šestinama i kod dućana Spar).
 

3) Pitanja, prijedlozi i obavijesti  

3.1. VMO Mlinovi zatražilo je kompletno čišćenje svih prostorija zgrade mjesne samouprave.
 
3.2. Stanovnik je postavio pitanje da li će se raditi novi rukohvati na Alanskim stubama.

3.3. U kojoj je fazi postupak postavljanja stupića na lokaciji Lovćenska  ulica nasuprot kućnog broja 51-55 (na lijevoj strani ceste).
3.4. Predsjednik Vijeća traži da se kontaktira Zrinjevac da se sva suha stabla i biljke uzduž Jahorinske ulice uz potok odrežu i uklone.
3.5. Zahtjev da se zbog izvanrednih toplinskih okolnosti postave privremene zaštite/sjenice od civilne zaštite na privremenim autobusnim stanicama. 
3.6. Zahtjev da se urede biciklističke staze koje koriste stanovnici cijelog Podsljemena, pogotovo Mlinovćani na potezu Madveščak ulica u oba smjera (porežu grane i raslinje).


Sjednica je završena u 19:32 sati.  

KLASA: 024-08/24-003/1428
URBROJ: 251-13-11-2/003-24-2
Zagreb, 22. srpnja 2024.



Zapisnik obradila: Mirela Gašpert Bertić



                 Zapisnik sastavila:
	Potpredsjednica Vijeća, Silva Vresk, v.r.
	


                                                                                                               Predsjednik Vijeća
Mjesnog odbora Mlinovi
                                                                                                            Sendi Numan, v.r.

